SENTENZA TAT-TRIBUNAL GĦAS-SERVIZZ PUBBLIKU

(It-Tieni Awla)

15 ta’ Settembru 2011

Kawża F-6/10

Yannick Munch

vs

L-Uffiċċju għall-Armonizzazzjoni fis-Suq Intern (Trade marks u Disinni) (UASI)

“Servizz pubbliku — Membri tal-persunal temporanju — Klawżola li ttemm il-kuntratt fil-każ li l-membru tal-persunal ma jkunx inkluż fil-lista ta’ riżerva ta’ kompetizzjoni — Kompetizzjoni ġenerali OHIM/AD/02/07 u OHIM/AST/02/07 — Ammissibbiltà — Kompetenzi rispettivi tal-EPSO u tal-Bord tal-Għażla — Artikolu 8 tal-Kondizzjonijiet tal-impjieg — Tiġdid ta’ kuntratti ta’ membru tal-persunal temporanju għal żmien determinat”

Suġġett: Rikors, ippreżentat skont l-Artikolu 270 TFUE, applikabbli għat-Trattat KEEA bis-saħħa tal-Artikolu 106a tiegħu, li permezz tiegħu Y. Munch qiegħed jitlob b’mod partikolari l-annullament tad-deċiżjoni tal-UASI, tat-12 ta’ Marzu 2009, li tirrexxindi l-kuntratt tiegħu bħala membru tal-persunal temporanju b’effett mill-15 ta’ Ottubru 2009, kif ukoll il-kundanna tal-UASI għall-ħlas tad-danni.

Deċiżjoni: Id-deċiżjoni li tinsab fl-ittra tat-12 ta’ Marzu 2009 tal-UASI, li tikkonstata l-waqfien tal-kuntratt ta’ xogħol tar-rikorrent b’effett mill-15 ta’ Ottubru 2009, hija annullata. L-UASI huwa kkundannat iħallas lir-rikorrenti d-differenza bejn l-ammont tar-remunerazzjoni li kien ikun intitolat għaliha li kieku baqa’ fil-kariga li kellu fi ħdan l-UASI u r-remunerazzjoni, l-allowances tal-qgħad jew kull allowance ta’ sostituzzjoni oħra li seta’ effettivament jirċievi minn sorsi oħra minn wara l-15 ta’ Ottubru 2009. L-UASI huwa kkundannat iħallas lir-rikorrent is-somma ta’ EUR 2 000 bħala kumpens għad-danni. L-UASI għandu jbati, minbarra l-ispejjeż tiegħu, dawk tar-rikorrent.

Sommarju

1. Uffiċjali — Rikors — Att li jikkawża preġudizzju — Kunċett — Klawżola ta’ kuntratt ta’ membru tal-persunal temporanju li tissuġġetta ż-żamma tar-relazzjoni ta’ xogħol għall-inklużjoni tal-membru tal-persunal fil-lista ta’ riżerva ta’ kompetizzjoni ġenerali — Inklużjoni

(Regolamenti tal-Persunal, Artikolu 90(2))

2. Uffiċjali — Rikors — Att li jikkawża preġudizzju — Kunċett — Ittra indirizzata lil membru tal-persunal temporanju li tfakkru fid-data tal-iskadenza tal-kuntratt tiegħu — Esklużjoni — Bidla ta’ kuntratt — Deċiżjoni li kuntratt ma jiġġeddidx — Inklużjoni

(Regolamenti tal-Persunal, Artikolu 90(2))

3. Uffiċjali — Rikors — Att li jikkawża preġudizzju — Kunċett — Klawżola ta’ kuntratt ta’ membru tal-persunal temporanju li tissuġġetta ż-żamma tar-relazzjoni ta’ xogħol għall-inklużjoni tal-membru tal-persunal fil-lista ta’ riżerva ta’ kompetizzjoni ġenerali — Deċiżjoni tal-amministrazzjoni li tikkonstata li l-membru tal-persunal ma ġiex inkluż f’din il-lista u li timplementa l-klawżola ta’ rexissjoni — Inklużjoni

(Regolamenti tal-Persunal, Artikolu 90(2))

4. Uffiċjali — Membri tal-persunal temporanju — Kuntratti għal żmien indeterminat marbuta bi klawżola ta’ rexissjoni applikabbli biss fil-każ li l-membru tal-persunal ma jiġix inkluż f’lista ta’ riżerva stabbilita fi tmiem kompetizzjoni ġenerali

5. Proċedura — Rikors promotur — Rekwiżiti proċedurali

(Statut tal-Qorti tal-Ġustizzja, l-ewwel paragrafu tal-Artikolu 21, u Anness I, Artikolu 7(3); Regoli tal-Proċedura tat-Tribunal għas-Servizz Pubbliku, Artikolu 35(1)(e))

6. L-Uffiċċju Ewropew għas-Selezzjoni tal-Persunal (EPSO) — Żvolġiment tal-kompetizzjonijiet għar-reklutaġġ ta’ uffiċjali — Rwol tal-EPSO — Assistenza lill-Bord tal-Għażla — Rwol sussidjarju fil-konfront ta’ dak tal-Bord tal-Għażla

(Regolamenti tal-Persunal, Anness III, l-ewwel, ir-raba’ u l-ħames paragrafi tal-Artikolu 1)

7. Uffiċjali — Membri tal-persunal temporanju — Reklutaġġ — Bidla ta’ kuntratt għal żmien determinat f’kuntratt għal żmien indeterminat u inklużjoni ta’ klawżola ta’ rexissjoni fil-każ li l-membru tal-persunal ma jiġix inkluż fil-lista ta’ riżerva ta’ kompetizzjoni ġenerali — Bidla li tista’ titqies bħala t-tiġdid ta’ kuntratt għal żmien determinat

(Kondizzjonijiet tal-impjieg ta’ impjegati oħra, Artikolu 2(a), (b) u (d), u l-ewwel u t-tieni paragrafi tal-Artikolu 8; Direttiva tal-Kunsill 1999/70, Anness, Klawżola 3(1))

8. Uffiċjali — Rikors — Ġurisdizzjoni sħiħa — Tilwim ta’ natura pekunjarja fis-sens tal-Artikolu 91(1) tar-Regolamenti tal-Persunal — Kunċett

(Regolamenti tal-Persunal, Artikolu 91(1))

1. Kemm l-ilment amministrattiv li għandu jitressaq qabel u kif ukoll ir-rikors ġudizzjarju għandhom, skont l-Artikolu 90(2) tar-Regolamenti tal-Persunal, ikunu indirizzati kontra att li jikkawża preġudizzju u li jipproduċi effetti legali vinkolanti ta’ natura li jaffettwaw direttament u immedjatament l-interessi tar-rikorrent billi jibdlu, b’mod sostanzjali, is-sitwazzjoni legali tiegħu.

F’dan id-dawl, l-inklużjoni f’kuntratt ta’ membru tal-persuna temporanju ta’ klawżola ta’ rexissjoni li tissuġġetta ż-żamma tar-relazzjoni ta’ xogħol għall-inklużjoni ta’ isem il-membru tal-persunal ikkonċernat fil-lista ta’ riżerva ta’ kompetizzjoni ġenerali organizzata mill-Uffiċċju Ewropew għas-Selezzjoni tal-Persunal hija, bħala tali, ta’ natura li taffettwa direttament u immedjatament l-interessi ta’ dan il-membru tal-persunal billi tibdel b’mod sostanzjali s-sitwazzjoni legali tiegħu fid-dawl, minn tal-inqas, tal-inċertezza xi ftit jew wisq kbira li timponi fuq il-membru tal-persunal inkwistjoni fir-rigward tal-inklużjoni fil-lista ta’ riżerva stabbilita fi tmiem il-kompetizzjoni msemmija.

(ara l-punti 32 u 33)

Referenza:

Il-Qorti tal-Prim’Istanza: 13 ta’ Lulju 2000, Hendrickx vs Cedefop, T-87/99, punt 37

It-Tribunal għas-Servizz Pubbliku: 2 ta’ Lulju 2009, Bennett et vs UASI, F-19/08, punt 65, u l-ġurisprudenza ċċitata

2. Att li ma jkun fih ebda element ġdid meta mqabbel ma’ att preċedenti jikkostitwixxi att purament konfermattiv ta’ dan tal-aħħar u għalhekk ma jistax ikollu l-effett li jiftaħ terminu ġdid għall-preżentata ta’ rikors. B’mod partikolari, ittra li sempliċement tfakkar lil membru tal-persunal l-istipulazzjonijiet tal-kuntratt tiegħu dwar id-data tal-iskadenza ta’ dan il-kuntratt u li għalhekk ma jkun fiha ebda element ġdid meta mqabbla mal-imsemmija stipulazzjonijiet ma tikkostitwixxix att li jikkawża preġudizzju.

Għall-kuntrarju, tikkostitwixxi att li jikkawża preġudizzju kull bidla ta’ kuntratt, għalkemm dan biss fir-rigward tal-istipulazzjonijiet li jkunu ġew mibdula, sakemm dawn il-bidliet ma jimplikawx bidla radikali fl-istruttura ġenerali tal-kuntratt. Bl-istess mod, fil-każ li l-kuntratt jista’ jkun is-suġġett ta’ tiġdid, id-deċiżjoni meħuda mill-amministrazzjoni li ma ġġeddux tikkostitwixxi att li jikkawża preġudizzju, li huwa distint mill-kuntratt inkwistjoni u li jista’ jkun is-suġġett ta’ lment u ta’ rikors fit-termini stabbiliti mir-Regolamenti tal-Persunal. Fil-fatt, tali deċiżjoni, li tingħata wara eżami mill-ġdid tal-interess tas-servizz u tas-sitwazzjoni tal-persuna kkonċernata, tinkludi element ġdid meta mqabbla mal-kuntratt inizjali u ma tistax titqies li sempliċement tikkonferma dan il-kuntratt.

(ara l-punti 50 sa 53)

Referenza:

Il-Qorti tal-Ġustizzja: 10 ta’ Diċembru 1980, Grasselli vs Il-Kummissjoni, 23/80, punt 18; 9 ta’ Lulju 1987, Castagnoli vs Il-Kummissjoni, 329/85, punti 10 u 11; 14 ta’ Settembru 2006, Il-Kummissjoni vs Fernández Gómez, C-417/05 P, punti 45 sa 47

Il-Qorti tal-Prim’Istanza: 2 ta’ Frar 2001, Vakalopoulou vs Il-Kummissjoni, T-97/00, punt 14; 1 ta’ April 2003, Mascetti vs Il-Kummissjoni, T-11/01, punt 41

It-Tribunal għas-Servizz Pubbliku: 15 ta’ April 2011, Daake vs UASI, F-72/09 u F-17/10, punt 36

3. Ittra li permezz tagħha l-amministrazzjoni tikkonstata l-eżistenza ta’ avveniment jew ta’ sitwazzjoni ġdida u tislet minnhom il-konsegwenzi previsti minn regola jew dispożizzjoni kuntrattwali fir-rigward tal-persuni kkonċernati tikkostitwixxi att li jikkawża preġudizzju peress li tibdel is-sitwazzjoni legali tad-destinatarji tagħha.

Dan ikun il-każ meta jkun hemm deċiżjoni tal-amministrazzjoni li tikkonstata li l-isem ta’ membru tal-persunal temporanju ma ġiex inkluż fil-lista ta’ riżerva ta’ kompetizzjoni ġenerali partikolari u li timplementa l-klawżola ta’ rexissjoni li tkun tinsab fil-kuntratt ta’ dan il-membru tal-persunal, klawżola li timplika r-rexissjoni ta’ dan il-kuntratt fil-każ li jseħħ avveniment partikolari, jiġifieri l-istabbiliment tal-lista ta’ riżerva tal-kompetizzjoni identifikata fil-klawżola msemmija, avveniment li d-data ta’ meta kien ser iseħħ kienet neċessarjament inċerta fil-mument meta ġiet konkluża din il-klawżola. Din id-deċiżjoni, li tibdel is-sitwazzjoni legali tal-membru tal-persunal, tikkostitwixxi att li jikkawża preġudizzju u tista’ tkun is-suġġett ta’ lment u, jekk ikun il-każ, ta’ rikors.

Peress li l-inklużjoni tal-klawżola ta’ rexissjoni hija s-suġġett ta’ proċess kumpless, il-membru tal-persunal għandu jkun jista’ jikkontesta, b’mod inċidentali, il-legalità ta’ din il-klawżola, anki jekk b’portata individwali, fl-okkażjoni tal-adozzjoni mill-amministrazzjoni tad-deċiżjoni li timplementaha, fl-aħħar stadju ta’ dan il-proċess.

(ara l-punti 58, 59 u 95)

Referenza:

It-Tribunal għas-Servizz Pubbliku: Daake vs UASI, iċċitata, punti 34 et seq

4. Meta istituzzjoni tipproponi lil diversi membri tal-persunal, li kienu pparteċipaw b’suċċess fi proċeduri ta’ selezzjoni interni, kuntratt bħala membru tal-persunal temporanju għal żmien indeterminat, li jinkludi klawżola ta’ rexissjoni applikabbli biss fil-każ li l-persuni kkonċernati ma jiġux inklużi f’lista ta’ riżerva stabbilita fi tmiem kompetizzjoni ġenerali, u b’hekk timpenja ruħha b’mod ċar li żżomm lill-persuni kkonċernati fuq bażi permanenti fi ħdanha l-kundizzjoni li jkunu inklużi f’tali lista ta’ riżerva, u meta mbagħad tillimita n-numru tal-kandidati li għaddew minn kompetizzjoni u li ġew inklużi fil-listi ta’ kandidati xierqa stabbiliti fi tmiem żewġ kompetizzjonijiet, li barra minn hekk kienu kompetizzjonijiet ġenerali, għan-numru preċiż ta’ pożizzjonijiet li għandhom jimtlew, din l-istituzzjoni tnaqqas radikalment u oġġettivament l-opportunitajiet tal-persuni kkonċernati, ikkunsidrati kollha f’daqqa, li jevitaw l-applikazzjoni tal-klawżola ta’ rexissjoni u, għaldaqstant, iġġib fix-xejn parti mis-sustanza tal-portata tal-impenji kuntrattwali tagħha fir-rigward tal-membri tal-persunal temporanju tagħha.

Għaldaqstant, meta jitqies l-impenn li l-istituzzjoni ħadet fir-rigward tal-membri tal-persunal temporanju tagħha, il-klawżola ta’ rexissjoni ma tistax tapplika, fi tmiem kompetizzjoni ġenerali miftuħa għaċ-ċittadini kollha tal-Istati Membri, fil-preżenza ta’ lista ta’ kandidati xierqa limitata għal unità jew għal numru ta’ ismijiet li jkun tant limitat li l-opportunitajiet tal-membri tal-persunal ikkonċernati li jevitaw l-applikazzjoni tagħha kienu b’mod mhux raġonevoli ristretti ħafna. Fi kliem ieħor, tali lista ta’ kandidati xierqa ma taqax fis-sitwazzjonijiet previsti mill-klawżola ta’ rexissjoni għaliex inkella l-impenn kuntrattwali tal-amministrazzjoni jiġi żnaturat.

(ara l-punti 78 u 79)

5. Skont l-Artikolu 35(1)(e) tar-Regoli tal-Proċedura tat-Tribunal għas-Servizz Pubbliku, ir-rikors għandu jinkludi espożizzjoni tal-motivi u tal-argumenti fattwali u legali invokati. Dawn l-elementi għandhom ikunu ċari u preċiżi biżżejjed sabiex jippermettu lill-konvenut jipprepara d-difiża tiegħu u lit-Tribunal għas-Servizz Pubbliku jiddeċiedi dwar ir-rikors, jekk ikun il-każ mingħajr informazzjoni oħra. Sabiex rikors ikun ammissibbli ma huwiex neċessarju li jkun twil u ddettaljat. Huwa biżżejjed li l-elementi essenzjali tal-motiv jirriżultaw, minn tal-inqas b’mod qasir iżda b’mod koerenti u li jinftiehem, mit-test tar-rikors stess. Dan jgħodd iktar u iktar fid-dawl tal-fatt li, skont l-Artikolu 7(3) tal-Anness I tal-Istatut tal-Qorti tal-Ġustizzja, il-fażi bil-miktub tal-proċedura quddiem it-Tribunal għas-Servizz Pubbliku tipprevedi biss, bħala prinċipju, skambju wieħed ta’ atti, sakemm it-Tribunal għas-Servizz Pubbliku ma jiddeċidix mod ieħor, karatteristika din li hija partikolari għall-proċedura quddiem it-Tribunal għas-Servizz Pubbliku u li tispjega għalfejn, b’differenza minn dak li huwa previst, skont l-ewwel paragrafu tal-Artikolu 21 tal-Istatut tal-Qorti tal-Ġustizzja, għall-proċedura quddiem il-Qorti Ġenerali tal-Unjoni Ewropea jew quddiem il-Qorti tal-Ġustizzja, l-espożizzjoni tal-motivi u tal-argumenti fir-rikors ma tistax tkun fil-forma ta’ sunt.

(ara l-punti 91 u 92)

Referenza:

It-Tribunal għas-Servizz Pubbliku: 12 ta’ Marzu 2009, Hambura vs Il-Parlament, F-4/08, punti 49 u 50, u l-ġurisprudenza ċċitata

6. Mill-Anness III tar-Regolamenti tal-Persunal jirriżulta li l-leġiżlazzjoni li tirregola l-proċedura ta’ kompetizzjoni hija bbażata fuq il-prinċipju ta’ separazzjoni ta’ kompetenzi bejn l-Awtorità tal-Ħatra u l-Bord tal-Għażla. Filwaqt li tikkostitwixxi manifestazzjoni ta’ awtolimitazzjoni tal-poter amministrattiv, din id-dijarkija stabbilita fir-Regolamenti tal-Persunal turi, għall-finijiet ta’ protezzjoni tat-trasparenza tal-proċedura ta’ selezzjoni tal-persunal tal-Unjoni, ir-rieda tal-leġiżlatur tar-Regolamenti tal-Persunal li ma jirriżervax biss għall-amministrazzjoni l-kompitu delikat ta’ selezzjoni tal-persunal inkwistjoni, imma li jinvolvi wkoll, permezz tal-Bord tal-Għażla (fejn anki l-amministrazzjoni tkun irrappreżentata), persuni minn barra l-ġerarkija amministrattiva u b’mod partikolari rappreżentanti tal-persunal. Fil-kuntest ta’ din is-separazzjoni ta’ kompetenzi, hija l-Awtorità tal-Ħatra, kif jirriżulta b’mod partikolari mill-ewwel paragrafu tal-Artikolu 1 tal-Anness III tar-Regolamenti tal-Persunal u mill-Artikolu 4 tal-imsemmi anness, li għandha, minn naħa, tistabbilixxi l-avviż ta’ kompetizzjoni, wara li tikkonsulta l-Kumitat Konġunt u, min-naħa l-oħra, tadotta l-lista ta’ kandidati li jissodisfaw l-ewwel tliet kundizzjonijiet elenkati fl-Artikolu 28 tar-Regolamenti tal-Persunal sabiex ikunu jistgħu jinħatru bħala uffiċjali. Ladarba din il-lista tiġi pprovduta minn din l-awtorità lill-President tal-Bord tal-Għażla, huwa sussegwentement il-Bord tal-Għażla nnifsu, kif indikat fl-Artikolu 5 tal-Anness III tar-Regolamenti tal-Persunal, li għandu, l-ewwel nett, jiddetermina l-lista tal-kandidati li jissodisfaw il-kundizzjonijiet stabbiliti mill-avviż tal-kompetizzjoni, it-tieni nett, jipproċedi għall-eżamijiet u, it-tielet nett, jistabbilixxi l-lista ta’ kandidati xierqa u jgħaddiha lill-imsemmija awtorità.

Barra minn hekk, għalkemm il-kompiti mogħtija lill-Uffiċċju Ewropew għas-Selezzjoni tal-Persunal (EPSO) huma tali li jagħmlu lil dan il-korp attur importanti fid-determinazzjoni u fl-implementazzjoni tal-politika tal-Unjoni fir-rigward tas-selezzjoni tal-persunal, għal dak li jirrigwarda, għall-kuntrarju, l-iżvolġiment tal-kompetizzjonijiet għar-reklutaġġ ta’ uffiċjali, ir-rwol tiegħu, għalkemm huwa wieħed sinjifikattiv sa fejn jassisti lill-Bord tal-Għażla, jibqa’, fi kwalunkwe każ, sussidjarju meta mqabbel ma’ dak tal-Bord tal-Għażla, li l-EPSO barra minn hekk ma jistax jissostitwixxi. Fil-fatt, kemm l-għadd kbir ta’ kompiti (essenzjalment ta’ parir u ta’ għajnuna lill-istituzzjonijiet) mogħtija lill-EPSO u kif ukoll il-kompożizzjoni tiegħu (il-Bord tal-amministrazzjoni kompost esklużivament minn membri nnominati mill-istituzzjonijiet filwaqt li t-tliet rappreżentanti tal-persunal għandhom biss l-istatus ta’ osservaturi) jipprekludu kull tentattiv ta’ aprossimazzjoni tal-EPSO ma’ Bord tal-Għażla, li l-kompożizzjoni tiegħu tosserva regola konġunta u li, filwaqt li huwa stabbilit għal kull kompetizzjoni, għandu l-kompitu ferm preċiż li jmexxi l-kompetizzjoni inkwistjoni sal-konklużjoni tagħha.

Għaldaqstant, għandha titqies bħala illegali deċiżjoni li permezz tagħha l-EPSO, li ma kellux kompetenza, eskluda kandidat mit-tieni fażi tal-operazzjonijiet ta’ kompetizzjoni ġenerali. Issa, kien fuq il-bażi tal-fatt li l-kandidat ma ġiex inkluż fil-lista ta’ riżerva tal-kompetizzjoni msemmija, u għalhekk neċessarjament fuq il-bażi tad-deċiżjoni li teskludi l-kandidat mit-tieni fażi ta’ din il-kompetizzjoni, li kienet adottata d-deċiżjoni tal-amministrazzjoni li timplementa l-klawżola ta’ rexissjoni inkluża fil-kuntratt bħala membru tal-persunal temporanju ta’ dan il-kandidat. Għaldaqstant, din id-deċiżjoni tal-aħħar għandha tiġi kkunsidrata wkoll bħala illegali.

(ara l-punti 99 sa 104)

Referenza:

It-Tribunal għas-Servizz Pubbliku: 15 ta’ Ġunju 2010, Pachtitis vs Il-Kummissjoni, F-35/08, punti 50 sa 52 u 58

7. L-ewwel u t-tieni paragrafi tal-Artikolu 8 tal-Kondizzjonijiet tal-impjieg ta’ impjegati oħra huma maħsuba preċiżament sabiex jillimitaw l-użu ta’ kuntratti suċċessivi bħala membri tal-persunal temporanju. Minn naħa, il-kuntratt ta’ membru tal-persunal temporanju, fis-sens tal-Artikolu 2(a) ta’ dawn il-kondizzjonijiet jista’ jiġi mġedded darba waħda biss għal żmien determinat, filwaqt li kull tiġdid ulterjuri ta’ dan il-kuntratt jibqa’ għal żmien indeterminat. Min-naħa l-oħra, il-kuntratt bħala membru tal-persunal temporanju, fis-sens tal-Artikolu 2(b) jew (d) ta’ dawn il-kondizzjonijiet, li t-tul tiegħu ma jistax jaqbeż l-erba’ snin, jista’ jiġġedded darba waħda biss għal perijodu ta’ mhux iktar minn sentejn, bil-kundizzjoni li l-possibbiltà ta’ tiġdid tkun prevista fil-kuntratt inizjali, filwaqt li, mal-iskadenza tal-kuntratt tiegħu, il-membru tal-persunal inkwistjoni ma jkunx jista’ jinżamm fil-kariga tiegħu sakemm ma jinħatarx bħala uffiċjal.

Il-fatt li l-kuntratt tal-membru tal-persunal kien jinkludi klawżola ta’ rexissjoni, li tippermetti lill-amministrazzjoni ttemm dan il-kuntratt fil-każ li dan il-membru ma jgħaddix minn kompetizzjoni li l-organizzazzjoni tagħha kienet imħabbra f’ċertu żmien, ma jippermettix, minkejja t-termini tal-kuntratt, li dan il-kuntratt jiġi kklassifikat bħala kuntratt għal żmien indeterminat, li huwa kkaratterizzat min-natura stabbli tal-impjieg. Fil-fatt, it-tul ta’ kuntratt, kif jirriżulta mill-Klawżola 3(1) tal-Ftehim qafas dwar xogħol għal terminu fiss [għal żmien determinat], li jinsab anness mad-Direttiva 1999/70, dwar il-ftehim qafas dwar xogħol għal żmien fiss [għal żmien determinat] konkluż mill-ETUC, mill-UNICE u mis-CEEP, jista’ jiġi ddeterminat mhux biss meta “jilħaq data speċifika” iżda wkoll meta “ilesti xogħol speċifiku, jew it-twettiq ta’ każ speċifiku”, bħalma huwa l-istabbiliment ta’ lista ta’ riżerva ta’ kompetizzjoni partikolari, stabbiliment li miegħu jkunu marbuta diversi konsegwenzi possibbli skont it-termini tal-kuntratt tal-membru tal-persunal. B’hekk, jekk l-isem ta’ dan il-membru tal-persunal ma jkunx inkluż fil-lista ta’ riżerva, mit-termini tal-kuntratt jirriżulta li dan il-kuntratt ser jintemm; normalment dan jiġri wkoll fil-każ li l-membru tal-persunal jgħaddi mill-kompetizzjoni għaliex f’dan il-każ dan il-membru tal-persunal ikun offrut pożizzjoni bħala uffiċjal filwaqt li, jekk dan jirrifjuta l-offerta, il-kuntratt xorta waħda jintemm inkonformità mat-termini tiegħu.

Għaldaqstant, għandha tiġi annullata deċiżjoni tal-amministrazzjoni li timplementa l-klawżola ta’ rexissjoni inkluża fil-kuntratt ta’ xogħol tal-membru tal-persunal temporanju bi ksur tad-dispożizzjonijiet tal-ewwel paragrafu tal-Artikolu 8 tal-Kondizzjonijiet tal-impjieg ta’ impjegati oħra. Fil-fatt, wara l-ewwel tiġdid, il-kuntratt ta’ membru tal-persunal temporanju, fis-sens tal-Artikolu 2(a) ta’ dawn il-kondizzjonijiet, bejn l-amministrazzjoni u l-membru tal-persunal, reġa’ ġie mġedded għal żmien determinat bi ksur tad-dispożizzjonijiet tal-ewwel paragrafu tal-Artikolu 8 ta’ dawn il-kondizzjonijiet.

(ara l-punti 110 u 113 sa 116)

Referenza:

It-Tribunal għas-Servizz Pubbliku: 26 ta’ Ottubru 2006, Landgren vs ETF, F-1/05, punt 66

8. Talba intiża għall-ħlas mill-Uffiċċju għall-Armonizzazzjoni fis-Suq Intern lil wieħed mill-membri tal-persunal tiegħu ta’ somma li dan il-membru jqis li hija dovuta lilu taħt il-Kondizzjonijiet tal-impjieg ta’ impjegati oħra taqa’ fil-kunċett ta’ tilwim ta’ natura pekunjarja fis-sens tal-Artikolu 91(1) tar-Regolamenti tal-Persunal. Skont din id-dispożizzjoni, il-qorti tal-Unjoni għandha, f’dan it-tilwim, ġurisdizzjoni sħiħa li tikkonferixxilha l-missjoni li tagħti soluzzjoni kompleta għat-tilwim li jitressaq quddiemha, jiġifieri l-missjoni li tiddeċiedi dwar id-drittijiet u l-obbligi kollha tal-membru tal-persunal, bil-kundizzjoni li tista’ tirrinvija lill-istituzzjoni jew l-aġenzija inkwistjoni, dejjem taħt l-istħarriġ tagħha, il-kompitu li jeżegwixxu parti mis-sentenza fil-kundizzjonijiet preċiżi stabbiliti minnha.

(ara l-punt 125)

Referenza:

Il-Qorti tal-Ġustizzja: 18 ta’ Diċembru 2007, Weißenfels vs Il-Parlament, C-135/06 P, punti 65, 67 u 68

It-Tribunal għas-Servizz Pubbliku: 2 ta’ Lulju 2009, Giannini vs Il-Kummissjoni, F-49/08, punti 39 sa 42